ПОЛЗИ И НЕДОСТАТЪЦИ НА ИНСТИТУЦИОНАЛНАТА РОЛЯ НА КОМУНИКАЦИОННИТЕ ЕКСПЕРТИ ПРИ ОСЪЩЕСТВЯВАНЕ НА ВРЪЗКАТА МЕЖДУ ГРАЖДАНИ, МЕДИИ И МЕСТНА ВЛАСТ


Диляна Тончева

BENEFITS AND DISADVANTAGES OF THE INSTITUTIONAL ROLE OF COMMUNICATION EXPERTS IN IMPLEMENTING THE RELATIONSHIP BETWEEN CITIZENS, MEDIA AND LOCAL AUTHORITY

Dilyana Toncheva


Резюме: Текстът е посветен на информационно-комуникационното посредничество, което експертите по връзки с обществеността осъществяват при координиране на ситуации с проблемен или положителен характер. В статията са представени примери от допитване до експерти по връзки с обществеността от няколко областни града, проследяващи кампании с висока повсеместна ангажираност и описващи идеализираното чувство за общност, създадено от това комуникационно звено. 

Abstract: The text is dedicated to the information and communication mediation that public relations experts perform when coordinating situations of a problematic or positive nature. The article presents examples from a survey of public relations experts from several regional cities, tracking campaigns with high ubiquitous engagement and describing the idealized sense of community created by this communication unit.

Keywords: PR experts, small communities, change


Посветилият се в изучаването на социалните науки Чарлз Тили правилно отбелязва, че „по-голямата част от социалните движения през двадесет и първи век продължават да разчитат на местните, регионалните и националните форми на организация, които вече са преобладавали през края на двадесети век” [1]. Обосновката на Тили е в синхрон с идеята на германския социолог и един от първите, които задълбочават проучванията си за социална промяна – Ралф Дарендорф. Той смята, че „способността на обществата да се променят е необходимо, макар и недостатъчно условие за свобода” [2]. 
Промяната изисква:
· единица, за която да се отнася – човек, общност, нация или сфера. В зависимост от това се разграничават видове промяна, всеки от които следва условия и принципи; 
· период, за който да е валидна; за който да се проследи изменението на променливите;
· пространство – физическо, онлайн;
· посока. Социолози като Питирим Сорокин и Жан Бодрияр възприемат историята като безкрайна, циклична. Същото може да се приложи и в разбирането за промяната. Освен това промяната може да бъде линейна, прогресивна, регресивна, хаотична и многопосочна;
· темпо. В зависимост от проявите на останалите характеристики може да е бавно, умерено, постоянно, интензивно, рязко. 
[bookmark: _Toc198568193][bookmark: _Toc198570455][bookmark: _Toc198570978][bookmark: _Toc214793795][bookmark: _Toc214794117][bookmark: _Toc214980575][bookmark: _Toc217814774][bookmark: _Toc227493703]Характерът на тези изначални елементи позволяват да направим формулировка на наша работна дефиниция. Сама по себе си социалната промяна представлява регулация на текущи условия и отношения; интеграция на гама от степени на развитие на средата и индивидите, ресурсите и инструментите; адаптация към различни времеви ограничения; проекция на нови умения; рефлексия върху личностна позиция и общностен опит; формализация на общоприет ред.
„Разглеждаме промяната като целеви смислен процес, който следва рационална задача, генерира необходимите ресурси, има система за наблюдение (monitoring) и отчет на напредъка” [3]. Твърдението на Тодор Петев се противопоставя на това на Фасил Рафик и Шуджат Ахмад Чашу – социалният растеж, за който говори Петев, не е разгледан положително от индийските изследователи: „промените, които преживяваме, вече не са предвидими или удобно поставени в предвидими модели, а по-скоро прекъснати, неудобни и напрегнати” [4]. Разликата между така описаната положителна и негативна социална промяна много по-равнопоставено е представена от Андрю Сейър с перспективата, че промяната зависи от възгледите на самата единица – „самата природа на доброто и лошото не може да бъде определена без позоваване на природата на човешкото социално същество” [5]. 
Бъди промяната, която искаш да видиш в света – универсалният характер на прочутата фраза на Махатма Ганди позволява да я приложим в различен от философския смисъл, с който е кодирана. Темповете на градация и деградация на социалното поведение, политическите решения, икономическите ресурси и технологичните постижения са непостоянни. В хода на цивилизационното развитие възниква идеята „да обясним всекидневния ни опит със света, нашия „най-близък“ опит от гледна точка на нещо, което не е толкова близко“ [6]. Това определение на английския социолог Иън Крейб за социалната теория има много общо с това как националните или международни стратегии възприемат малките общности и колко е важно тяхното (на общностите) идентифициране – „ключовата цел е да се представи разказ за конкретно общество според „вътрешните хора“ [7]. Сътрудничеството на членовете на общността в крайна сметка е необходимо при обособяването на медийния принос в този режим на обмен на знанието. Преплитането на медийната и социалната теория, за което говорят Дейвид Хезмъндалш и Джайсън Тойнби в едноименния си труд от 2008 г., препраща към разсъждения за стойността на местната гледна точка при интерпретацията на по-голямата социална структура, към която принадлежат. В сътрудничество с Джак Галмиш Чарлз Гаспър изследва подходите на медиите и постигането на промяна чрез подобно отговорно участие. В работата си към TCC Group – компания, която си сътрудничи с нестопански организации и фирми за решаване на сложни социални проблеми – двамата правилно отбелязват, че аудиторията няма равен старт, а приносът на медиите направлява усвояването на  информацията: „Някои може да са наясно с проблема или темата, която се представя. Други може да имат някакво разбиране. Съдържанието обаче може (…) да спомогне за насърчаване на емоционална връзка между публиката и проблема, който се представя” [8]. Информационната и медийната сугестивност се уповава на интеракция с аудиторията, за да остава част от настоящата действителност. Както констатира Мария Попова: „Новото значение на медийната аудитория е породено и от засиления интерес на реципиентите към обществените трансформации – към процесите на демократизация и успоредно на авторитарност, на икономическа експанзия и на финансова криза, на културен обмен и религиозно разделение, на глобално комуникационно взаимодействие и локално пространствено обвързване” [9]. 
Балансът между потребностите на гражданите, функциите на медиите и моралната и финансова готовност на местната власт е обект на настоящото проучване. За да се провери практиката и установи степента на ангажираност с общностните процеси, бе проведено допитване до експерти по връзки с обществеността относно тяхната роля на комуникационни посредници при влиянието на гражданите и журналистиката върху местната управленска институция и нейните решения за общността. Респонденти са експерти по връзки с обществеността на общини-центрове на областите Благоевград, Бургас, Велико Търново, Видин, Добрич, Кърджали и Стара Загора. Подборът включва области от всяка административно-териториална единица за България и показва разнообразни примери на развитие сред общностите. 
Описът по-долу включва обширни примери във вида, в който са подадени от съответните експерти, като всеки пример считаме за своеобразен цитат. Затова при всеки от тях се посочват имена, където е уточнено кой е подготвил отговора. Където това не е ясно – отбелязваме само експерт по връзки с обществеността и общината, от която е.
Първият въпрос от допитването до експертите по връзки с обществеността – Можете ли да споделите конкретни примери, в които сигнал от гражданин, публикуван в медия или социална мрежа, е довел до реакция и решение от страна на общината? – цели да събере информация за това как всъщност процедират общините при случаи на нередност, както и как са се справили с това и конкретно какво е решението. В община Добрич например освен разнообразни възможности като платформата „Пощенска кутия за сигнали и предложения” имат и други оригинални идеи:
На разположение на гражданите е и ЗЕЛЕНИЯ ТЕЛЕФОН, който може да се използва за нерегламентирани сметище или други теми, свързани с чистотата на града. В непрекъсната връзка сме със сметопочистващата фирма, ангажирана с този процес, която изпълнява стриктно клаузите в общинския договор.     
(експерт по връзки с обществеността – община Добрич)

В Стара Загора използват платформата kazva.bg. Благодарение на нея се „предоставя възможност за непрекъснато събиране и автоматичен анализ на данни за общественото мнение в реално време. Създава директен контакт между граждани и администрация като системата изпраща известие по e-mail на точния човек от страна на администрацията с цялата необходима за предприемане на действия информация” (Вени Петрова – община Стара Загора). Конкретни реализирани действия се наблюдават и от функционирането на платформата „Моята еОбщина”, създадена през 2013 г.: 
Реализирани действия: • Ремонт на улично осветление, след сигнал на граждани  • Демонтаж на опасна сграда под „Аязмото“ – отнело около 2 години, но след активен сигнал сградата бе премахната  • Изкърпване на пътна настилка по малки улици, след граждански сигнал (пример: „fm7/golyamoto‑prenebrezhenie‑kym‑malkite‑ulichki“)
(Вени Петрова – община Стара Загора)
 
Сред отговорите място намират и по-специфични примери, посочени от експертите по връзки с обществеността. 
Община Видин реализира и кампания, наречена „Малки инициативи“, в която малки локални общности (напр. живеещите в един жилищен блок или микрорайон, или квартал) кандидатстват за някаква промяна на жизнената среда. Финансират се проекти (не технически издържани и документално оформени, а по-скоро идеи на граждани, изразени в свободна форма) в размер до 2000 лева – беседки, площадки, градини, съоръжения и т.н. Общината разполага с определена сума от капиталовите разходи в бюджета, която се разпределя за одобрените заявки до изчерпване на ресурса. Това има силен ефект, тъй като прави гражданите съпричастни със съдбата на населеното място и допринасят за подобряване на състоянието му.
(Александър Русев – община Видин)

Примерът е изключително добър и показва хиперлокалната ангажираност на местните жители. Финансовата страна дава някакви ограничения, но все пак е поощрителен ресурс, който стимулира въображението и инициативността на гражданите за подобряване на най-близката си среда.
В Благоевград пък е създадена платформа за сигнали „СигналИн”, но не от нея е посоченият пример: 
… за реакция от страна на администрацията, след сигнал от граждани в местна медия доведе до това, че Община Благоевград вече приема плащания с международни банкови карти.
(експерт по връзки с обществеността – община Благоевград)

С тази мярка се оптимизира работният процес, както и се модернизират услугите на общината с цел удобство на гражданите. Така те се адаптират към съвременните дигитални изисквания и компетентности.
За община Бургас действа приложението Civi (за дейността му обаче няма информация в отговора), но посоченият пример е от далеч по-познатия метод – публикация в социална мрежа:
Един характерен пример за това е, когато граждани публикуваха във Facebook групата „Забелязано в Бургас“ снимки на разместени и счупени плочки в на една от двете главни улици в центъра на Бургас - ул. „Богориди“. След споделяния и публикация в местна медия, предадохме сигнала към дирекция „Строителство“ в Община Бургас. В рамките на часове участъкът беше обезопасен и извършен ремонт. Впоследствие публикувахме официална информация за предприетите мерки, за да затворим комуникационния цикъл и да покажем на гражданите, че обратната им връзка има реален резултат. 
(Радостин Рачев – община Бургас)

Това, което обединява всички отговори, е описание на каналите за комуникация с гражданите и начина, по който се случва тя. Наличието на сайт и официална контактна форма за подаване на сигнали и отправяне на запитвания от страна на гражданите, имейл и телефон са средствата за връзка на местните жители с властта и отговорните по ресори. Друго, което може да отбележим, е оригиналността по места на създадени платформи и приложения. Онлайн средата благоприятства способите за връзка на гражданите с общината в зависимост от техните потребности, предпочитания и компетентности за боравене с определени дигитални средства. Подбраните примери водят до заключението, че синхронът между инициативността на гражданите, техните сигнали и навременната намеса на общинската администрация показва подобряване на непосредствената среда.
Вторият въпрос от допитването – Можете ли да посочите случаи, в които в съвместна кампания с местна медия сте постигнали конкретен обществен ефект (например доброволчески акции, дарение, промяна в инфраструктурата или др.)? – търси описание на конкретни инициативи по общини, които са довели до промяна в общността. Пример за това е кампанията „Пица за смет” на община Добрич (тази кампания обаче е позната и в други общини на България):
Активен партньор на Община Добрич в тази кампания е Медийна група „Добруджа“, която на доброволни начала представи и проследи хода и организацията. Това несъмнено доведе до много добри резултати, които в сравнение с миналата година надхвърлят повече от 50% събрани и изхвърлени отпадъци. Кампанията е различна защото има социална и гражданска кауза, която се споделя с желание и ентусиазъм. Жителите на Добрич участваха с голямо желание и получиха безплатни талони за пица. Трябва да се отбележи, че мястото на отговорния бизнес бе от съществено значение за успеха на кампанията. Бизнесът успя да ангажира голяма част от нашите съграждани и да съчетае отговорността за общия дом с приятно изживяване. Това бе и стимул за участниците, които не се поколебаха да изхвърлят ненужните отпадъци и да облагородят своите междублокови пространства. Тук идва и ролята на Медийна група „Добруджа“, която „събуди“ у хората чувство на социална активност и участие в обществени каузи. Със своите новини и репортажи медията увеличи интереса и желанието за участие. Кампанията „Пица за смет“ имаше отзвук и в национални медии.        
	(експерт по връзки с обществеността – община Добрич)

Един е примерът от пресцентъра на община Благоевград, подаден като отговор на втория поставен въпрос:
През 2024 година Община Благоевград, заедно с доброволци организира почистване на паркове и обществени пространства, в които се включиха спортни клубове и граждани. Тези инициативи бяха широко разпространени от медиите, което доведе до по-голям интерес към инициативите и по-голям ефект за чистотата на зелените пространства.
(експерт по връзки с обществеността – община Благоевград) 

Партньорството с всички медии на територията на община Бургас се явява от изключително значение за популяризиране кампаниите на местното управление, но и на гражданската ангажираност:
Пример за такава успешна колаборация е ежегодното участие в кампанията „Да изчистим България заедно“, реализирана съвместно с bTV Media Group. Местните медии се включват активно с репортажи и покани към доброволци, а Общината осигурява логистика, чували, транспорт и координация. В рамките на тази акция в Бургас бяха събрани над 80 тона отпадъци от паркове, плажни и крайградски зони, а Общината беше отличена сред най-активните участници. 
(Радостин Рачев – община Бургас)

Медиите са неизменен източник на подкрепа при популяризиране на подобни кампании. Ефектът от разпространението на информация е безспорен и според трите примера. В първия случай любимо ястие е стимул за набиране на повече участници, а във втория и в третия – дори и без материално поощрение местата за игра, отдих и спорт придобиват вид, приятен за всички. Целта и на трите кампании е опазване на чистотата на общите пространства чрез взаимна отговорност на местните жители.
Подбраните примери от експерта по връзки с обществеността – Стара Загора в отговор на втория въпрос от допитването може да обобщим, че са в сферата на здравеопазването. Единият от тях е свързан с кампания срещу наркотиците. Тя е проведена в градския транспорт на областния град през юни 2025 г. 
Превантивно-информационният център (ПИЦ) по зависимости и Община, в партньорство с фирмата за обществен транспорт, залепиха информационни табели в 32 автобуса и 9 тролейбуса с послания за превенция на наркотиците. Табелите включват QR кодове към платформа за анонимни сигнали за разпространение на наркотици. Целта беше да се достигне ежедневно до младежи, които използват градския транспорт, и да се повиши информираността им – особено в контекста на Международния ден за борба със злоупотребата с наркотици (26 юни)
 (Вени Петрова – община Стара Загора)

Не случайно в рамките на инициативата се включват елементи от геймификацията (QR кодовете). Те са познат способ за достъп до информация за младежите, към които е насочена кампанията. Това, съчетано с „мястото” за популяризиране, увеличава възможността за ефект на кампанията.
Отговорът, получен от експерта по връзки с обществеността на община Видин, засяга различни аспекти на местната ангажираност и по сфери на активност се наблюдава голямо разнообразие:
Община Видин съвместно с Телевизия Видин (ТВВ) инициира кампания за подпомагане на болницата и тя има много аспекти. Набират се средства за ремонт на ключови отделения, събират се дарения в натура за оборудване, привличат се български и чуждестранни НПО също за осигуряване на болнична мебел, с решение на Общинския съвет се опрощават натрупани дългове и т.н. Учредяват се стипендии за студенти по медицина, с условието след завършване на висшето си образование да работят във Видинската болница. Осигурява се финансова помощ на млади лекари – специализанти, които са изявили желание да останат в лечебното заведение. Привличат се фирми, бизнес клубове и други организации, които да реализират безвъзмездно ремонти и обновяване на различни сектори от сградния фонд и други. И не на последно място – чрез отворени писма, декларации и под друга форма се кани държавата в качеството на собственик (принципал – министъра на здравеопазването) да вземе мери за стабилизирането на болницата. 
(Александър Русев – община Видин)

В помощ на местното здравно заведение се включват различни представители на социални структури. От няколко страни и чрез стимулиращи способи се дава възможност за поддържане на сградата, но и на нейния персонал. Толкова са разнопосочни начините за подпомагане, че все един от тях би довел до положителен ефект за общността – да бъдат здравно обезпечени местните жители, както и да бъде осигурено работно място на други в приемлива среда. Така се оформя приятен облик на здравната структура и се благоприятства нейната роля за хората.
По подобен начин, чрез установено медийно партньорства се провеждат и редица други кампании, които са успешни, като: кампания за регистрация на домашните кучета (заплащане на такса, чипиране, кастриране, обезпаразитяване, медицински грижи, паспортизация); кампания за доброволно премахване на излезли от употреба автомобили от улици, паркинги, околоблокови пространства и други.  
(Александър Русев – община Видин)

Също различни по тематика са и инициативи в община Бургас:
Много добър пример за съвместна работа с местна медия е и акцията „Предай хартия – спаси дърво“, проведена с подкрепата на БНР - Бургас. След серия от репортажи и интервюта, гражданите активно се включиха в събирането на отпадъчна хартия за рециклиране, а събраните средства бяха насочени към засаждане на нови дървета в детски градини. В този случай журналистите не просто отразиха събитието, а бяха съорганизатори, което създаде по-силно усещане за обща кауза. 
(Радостин Рачев – община Бургас)

Подбудителният тон на името на инициативата определя значимостта й и индиректно привлича към себе си участници. Така у всеки се поражда дълг за някакво действие по посока на целта на събитието и неговите мотиви.

Пряката зависимост между възникващи конфликти и произтичаща от тях невинаги съществена социална промяна е неизменна част от разбирането за динамиката в малките общности. Ролята на професионално заетите с поддържането на обществените дискусии не може да твърдим напълно, че е обективна – все пак положителният имидж на местните власти изисква по-голямо внимание в конкретни инициативи. Допитването до експертите по връзки с обществеността подчертава професионалната социална отговорност на тези комуникационни специалисти като безспорна и основополагаща за координирането на конфликтни ситуации. Допитването до експертите по връзки с обществеността потвърждава основната функция на тези звена в диалога между граждани, медии и власт и показва, че комуникационното посредничество има положителен ефект, но не може да се абсолютизира ползата за всеки – то е широкообхватно за мащабите на конкретните общини, но действията имат избирателен характер – на кого и как да се помогне според текущите възможности на местното управление и общността. Със съдействието на медиите се увеличава резонансът на посланията и диалогът при осъществяване на инициативите е въвличащ и постоянен източник на синергия между уязвими групи/сектори и тези, у които се събужда емпатия и отговорност към тях. 

